**Najčastejšie kladené otázky a odpovede k podpornému opatreniu –   
nepedagogický zamestnanec zabezpečujúci sebaobslužné úkony pre dieťa/ žiaka v čase výchovno-vzdelávacieho procesu**

**Otázka č. 1:**

**Dostali sme od septembra 2024 pridelený 1 celý úväzok na pomocného vychovávateľa na základe odporúčania ZPP k imobilnému žiakovi, ktorí ale chodí na rôzne pobyty do rehabilitačných zariadení. Ako postupovať s pomocným vychovávateľom v prípade, ak žiak nie v škole? Aké činnosti bude v tom čase pomocný vychovávateľ vykonávať?**

*V prípade, že škole bol pridelený úväzok na nepedagogického zamestnanca zabezpečujúceho sebaobslužné úkony práve na jediného takéhoto žiaka a v škole sa nevzdelávajú žiadne iné deti alebo žiaci, ktorí by potrebovali služby nepedagogického zamestnanca zabezpečujúceho sebaobslužné úkony, potom ak takýto žiak je napr. na rehabilitačnom pobyte, pracovnú náplň mu určí riaditeľ školy. Takýto zamestnanec môže byť počas vyššie spomenutého obdobia napr. nápomocný pedagogickému zboru pri nimi identifikovaných deťoch alebo žiakoch v nasledovných činnostiach:*

* *pri adaptácii detí alebo žiakov na prostredie školy,*
* *pri komunikácii s deťmi alebo žiakmi a ich zákonnými zástupcami,*
* *pri prekonávaní jazykových bariér,*
* *pri prekonávaní architektonických bariér,*
* *pri činnostiach zabezpečujúcich životosprávu (osobná hygiena, stravovanie, odpočinok),*
* *pri obliekaní a vyzliekaní detí alebo žiakov v rámci prípravy na pobyt vonku,*
* *pri zabezpečovaní bezpečnosti a ochrany zdravia detí alebo žiakov počas pobytu vonku a pri napr. sezónnych činnostiach,*
* *pri preprave hromadnými dopravnými prostriedkami,*
* *pri udržiavaní pozornosti detí počas predprimárneho vzdelávania,*
* *pri iných činnostiach súvisiacich s plnením školského vzdelávacieho programu, a pod.*

**Otázka č. 2:**

**V rámci zberu požiadaviek zriaďovateľov škôl na nepedagogických zamestnancov naša základná škola požadovala 1 pracovný úväzok. Od 1. 9. 2024 bol našej škole pridelený iba úväzok vo výške 0,5. Na polovičný úväzok sa nám nepodarilo nepedagogického zamestnanca zamestnať. Zaujíma nás, či môžeme uvedenú pracovnú pozíciu obsadiť iným spôsobom, alebo je potrebné finančné prostriedky vrátiť.**

*Uvedenú pracovnú pozíciu na úväzok 0,5 je možné obsadiť nielen externým zamestnancom, ale aj interným zamestnancom školy, s ktorým na úväzok 0,5 uzatvoríte súbežný pracovný pomer na výkon práce nepedagogického zamestnanca, ktorý zabezpečuje sebaobslužné úkony pre dieťa/žiaka. Výkon práce pri zabezpečovaní sebaobslužných úkonov pre dieťa sa nemôže prelínať s výkonom práce v hlavnom pracovnom pomere. Z uvedeného vyplýva, že súbežný pracovný pomer môžete uzatvoriť napr. s pani upratovačkou v čase, keď nepracuje ako upratovačka, alebo s pani vychovávateľkou v čase, keď nie je zamestnaná v ŠKD. V oboch prípadoch bude nová pracovná zmluva uzatvorená na úväzok 0,5 na nepedagogického zamestnanca zabezpečujúceho sebaobslužné úkony pre dieťa/žiaka.*

**Otázka č. 3:**

**V našej škole máme zamestnaného pedagogického asistenta na polovičný úväzok.**

**Od 1. 9. 2024 nám bol schválený 0,3 úväzok na nepedagogického zamestnanca na výkon práce nepedagogického zamestnanca, ktorý má zabezpečovať sebaobslužné úkony pre žiaka. Je možné, aby sme tieto dva úväzky spojili a vykonával ich jeden zamestnanec?**

*Ak bude prácu pedagogického asistenta a prácu nepedagogického zamestnanca zabezpečujúceho sebaobslužné úkony pre žiaka vykonávať jedna fyzická osoba, potom je potrebné s takýmto zamestnancom uzatvoriť 2 súbežné pracovné pomery. Prvý bude na výkon práce pedagogického asistenta na úväzok 0,5 a druhý na výkon práce „pomocného vychovávateľa“ na pracovný úväzok 0,3.* ***Podmienkou je,*** *aby sa tieto dva pracovné pomery neprelínali!!!*

**Otázka č. 4:**

**Našej škole boli schválené od septembra 2 pracovné úväzky pomocných vychovávateľov. Funkčný plat týchto nepedagogických zamestnancov je vyšší, ako finančné prostriedky, ktoré sme dostali pridelené. Rozdiel dofinancovávame z vlastných normatívnych finančných prostriedkov. V septembri jedna z nepedagogických zamestnankýň nastúpila na OČR, ošetrovné jej bolo teda za obdobie OČR hradené zo Sociálnej poisťovne. Chceli by sme sa spýtať, či nevyčerpané finančné prostriedky z dôvodu OČR môžeme použiť na dofinancovanie rozdielu, ktorý vznikol medzi sumou mesačného funkčného platu nepedagogického zamestnanca a príspevkom na osobné náklady pomocného vychovávateľa, ktorý nám bol pridelený v sume 1 081€/mesiac na zamestnanca.**

*Pridelené finančné prostriedky na podporné opatrenie sú určené na pokrytie osobných nákladov nepedagogických zamestnancov na obdobie september až december 2024. Pridelené finančné prostriedky je možné použiť aj na dofinancovanie rozdielu vo výške mzdy stanovenej zamestnancovi a výškou príspevku pridelenou na podporné opatrenie.*

**Otázka č. 5:**

**Sme spojená škola a máme pridelené 3 úväzky nepedagogických zamestnancov zabezpečujúcich sebaobslužné úkony. Jeden zo zamestnancov čerpal dva týždne OČR. Máme ako zamestnávateľ nárok na plnú výšku pridelených finančných prostriedkov v sume 1 081 € na mesiac na tento úväzok, alebo bude dotácia krátená?**

*V prípade, ak škole vznikne úspora osobných nákladov v dôsledku OČR, môžete pridelené finančné prostriedky využiť v stanovenom období na osobné náklady pre nepedagogických zamestnancov podľa potreby napr. na priznanie osobného príplatku alebo odmeny pre týchto zamestnancov. V tomto prípade je potrebné upraviť pohyblivú zložku mzdy a k tomu prislúchajúce odvody.*